b'\n_START_ARTICLE_\nAskespredning\n_START_SECTION_\nTillatelse fra fylkesmann\n_START_PARAGRAPH_\nFylkesmannen kan etter s\xc3\xb8knad fra person som har fylt 15 \xc3\xa5r, gi tillatelse til at den som skal s\xc3\xb8rge for vedkommendes gravferd sprer asken for vinden. Den som har ansvaret for gravferden kan imidlertid se bort fra innvilget s\xc3\xb8knad og ignorere denne dersom det strider mot vedkommendes tro og overbevisning. Tillatelse kan ogs\xc3\xa5 gis etter vedkommendes d\xc3\xb8d n\xc3\xa5r det godtgj\xc3\xb8res at avd\xc3\xb8de \xc3\xb8nsket askespredning. Slik tillatelse kan ogs\xc3\xa5 gis for aske etter barn n\xc3\xa5r n\xc3\xa6rmeste etterlatte \xc3\xb8nsker det.\n_START_SECTION_\nS\xc3\xb8knad og klage\n_START_PARAGRAPH_\nS\xc3\xb8knad om askespredning sendes til fylkesmannen i det fylket der asken \xc3\xb8nskes spredd._NEWLINE_Fylkesmannens vedtak om askespredning kan p\xc3\xa5klages til departementet. Klagen sendes til den fylkesmann som har truffet vedtaket.\n_START_SECTION_\nAskespredning utelukker annen gravferd\n_START_PARAGRAPH_\nAskespredning er et alternativ til gravlegging. De som velger askespredning har ikke mulighet til \xc3\xa5 f\xc3\xa5 navn og data p\xc3\xa5 gravminne p\xc3\xa5 en kirkeg\xc3\xa5rd eller gravlund. _NEWLINE_For \xc3\xa5 godtgj\xc3\xb8re at avd\xc3\xb8de \xc3\xb8nsket askespredning stilles det strenge krav. Form\xc3\xa5let er \xc3\xa5 sikre at avd\xc3\xb8de faktisk \xc3\xb8nsket askespredning, og ikke bare overveide det. Se rundskriv F-37/2001._NEWLINE_Det er ikke anledning til \xc3\xa5 dele asken ved at den spres p\xc3\xa5 ulike steder, eller ved at en del gravlegges og en annen del spres for vinden._NEWLINE_Ved askespredning kan det ikke kreves kirkelig medvirkning.\n_START_SECTION_\nSted for askespredning\n_START_PARAGRAPH_\nAskespredning b\xc3\xb8r som hovedregel kun tillates p\xc3\xa5 \xc3\xa5pent hav og i h\xc3\xb8yfjellet. I rundskriv F-77-1999 utdyper departementet dette ytterligere:_NEWLINE_"Det kan v\xc3\xa6re grunn til \xc3\xa5 gi tillatelse til spredning av aske i fjorder og havomr\xc3\xa5der som har umiddelbar forbindelse med \xc3\xa5pen sj\xc3\xb8, f.eks. ved enkelte fjorder. (\xe2\x80\xa6) Tillatelse til spredning b\xc3\xb8r allikevel ikke gis dersom det er sv\xc3\xa6rt mye fritidstrafikk i omr\xc3\xa5det, eller det er strender eller mye bebyggelse i omr\xc3\xa5det."_NEWLINE_For \xc3\xa5 sikre at askespredningen foreg\xc3\xa5r p\xc3\xa5 angitt sted og i s\xc3\xb8mmelige former, kan fylkesmannen sette vilk\xc3\xa5r for tillatelsen.'